b'\n_START_ARTICLE_\nIstoria marilor descoperiri\n_START_SECTION_\nDescoperirea P\xc4\x83m\xc3\xa2ntului\n_START_PARAGRAPH_\nAceast\xc4\x83 carte a fost \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 volume care au ap\xc4\x83rut \xc3\xaen 1870 \xc8\x99i 1878. Primele c\xc4\x83l\xc4\x83torii despre care se relateaz\xc4\x83 sunt cele f\xc4\x83cute \xc3\xaenaintea erei noastre de Hannon, Herodot \xc8\x99i Pytheas, despre care au r\xc4\x83mas relat\xc4\x83ri folosite multe veacuri \xc3\xaen continuare._NEWLINE_Era noastr\xc4\x83 \xc3\xaencepe cu c\xc4\x83l\xc4\x83toriile lui Pausanias \xc8\x99i ale chinezului Fa Sian. Urmeaz\xc4\x83 incursiunile europenilor \xc3\xaen Imperiul Mongol din perioada secolelor XII-XIV, care culmineaz\xc4\x83 cu celebrul voiaj al lui Marco Polo. Lumile islamice sunt prezentate prin ochii negustorul arab Ibn Battuta, iar Cristofor Columb descoper\xc4\x83 Lumea Nou\xc4\x83, deschiz\xc3\xa2nd un nou orizont pentru marile puteri europene. Noul continent, botezat America, este str\xc4\x83b\xc4\x83tut de conchistadorii spanioli, \xc3\xaen timp ce portughezii reu\xc8\x99esc s\xc4\x83 ocoleasc\xc4\x83 Capul Bunei Speran\xc8\x9be, deschiz\xc3\xa2nd drumul spre Indiile de Est._NEWLINE_Urmeaz\xc4\x83 la r\xc3\xa2nd prima c\xc4\x83l\xc4\x83torie \xc3\xaen jurul lumii, realizat\xc4\x83 sub comanda lui Magellan, precum \xc8\x99i \xc3\xaencercarea de a g\xc4\x83si o cale de trecere \xc3\xaentre Oceanul Atlantic \xc8\x99i Oceanul Pacific. Finalul celor dou\xc4\x83 volume prezint\xc4\x83 activitatea pira\xc8\x9bilor, a misionarilor, a negustorilor \xc8\x99i a turi\xc8\x99tilor.\n_START_SECTION_\nMarii navigatori ai secolului al XVIII-lea\n_START_PARAGRAPH_\nAcest volum \xc3\xael aduce \xc3\xaen prim plan pe celebrul navigator James Cook \xc8\x99i cele trei expedi\xc8\x9bii ale sale din Pacific, \xc3\xaen care descoper\xc4\x83 o serie de insule ale Oceaniei \xc8\x99i atinge zonele arctice de nord \xc8\x99i de sud ale acestui ocean. Jules Verne rezerv\xc4\x83 o parte important\xc4\x83 a acestui volum exploratorilor francezi \xc8\x99i contribu\xc8\x9biei pe care ace\xc8\x99tia au adus-o la cunoa\xc8\x99terea globului._NEWLINE_Ultimele capitole ale c\xc4\x83r\xc8\x9bii se concentreaz\xc4\x83 pe expedi\xc8\x9biile \xc3\xaentreprinse \xc3\xaen interiorul Africii, Asiei \xc8\x99i celor dou\xc4\x83 Americi, menite s\xc4\x83 \xc3\xaendep\xc4\x83rteze c\xc3\xa2t mai multe dintre petele albe de pe aceste continente.\n_START_SECTION_\nC\xc4\x83l\xc4\x83torii secolului al XIX-lea\n_START_PARAGRAPH_\nUltimul volum al acestei ample lucr\xc4\x83ri \xc3\xaencepe prin prezentarea ultimelor descoperiri din acelea\xc8\x99i continente a c\xc4\x83ror explorare a f\xc4\x83cut subiectul finalului volumului precedent: Africa, Asia \xc8\x99i Americile. \xc3\x8en continuare sunt relatate c\xc4\x83l\xc4\x83toriile exploratorilor ru\xc8\x99i, englezi \xc8\x99i francezi care au f\xc4\x83cut \xc3\xaencojurul lumii, celor din urm\xc4\x83 fiindu-le rezervat, fire\xc8\x99te, un spa\xc8\x9biu mai amplu._NEWLINE_Cartea se \xc3\xaencheie cu expedi\xc8\x9biile polare \xc8\x99i \xc3\xaencerc\xc4\x83rile diferi\xc8\x9bilor exploratori de a atinge Polul Nord \xc8\x99i Polul Sud, toate e\xc8\x99uate.'